Март 8 аҽны, хкы-хкыла ашәҭ шьыҵәрақәа ахацәа аҳәса рнапы ианадыркуа аамҭазы, иҟоуп игәыҭшьаагоу ацәгьоура зымпыҵҟьаны, ашьауӷатә ус иамоу аҳәса. Аԥсуа ԥҳәыс дызҵоу аидара атәы ҳазааҭгылозар, еснагь иуадҩаын, аха аибашьра ашьҭахь еиҳагьы ихьанҭахеит лара дызҵалаз ахьанҭара.
Аԥсны Аџьынџьтәылатәи аибашьра анеилга, аблокада анцәырҵ ашьҭахь, аԥсуа ԥҳәыс ахшара рааӡара аҭыԥан, аҭаацәа рныҟәгара рнапы ианылеит. Аблокада нҵәеижьҭеи акыр аамҭа шҵызгьы, аԥҳәыс иахьагьы, аԥарарҳареи, ахшара рааӡареи, ацәгьеи абзиеи рныҟәгареи уҳәа, дзыхьӡарц илуалу рацәахеит. Аха, абырсҟак еидара зыжәҩахыр иқәу аԥҳәыс дымҩахҟьар, иаразнак атрадициақәа ааргәаларшәаны, иҟалҵаз агха, даҽакала иаҳҳәозар - лымҩахҟьара аӡәгьы иланаижьуам.
Акырынтә иаҳбахьеит, аԥҳәыс илгәыдҵаны дыршьуа, иаалырԥшыз аԥсыҽра дахырҟьаны. Иара убри аамҭазы, иӡит традициала жәытә-натә аахыс ахацәа ируалыз аԥҳәыс лыхьыӡ ахьчара, дымҩахҟьазаргьы, уи лаҳаҭыр лазырҟәыз иахьырхәра. Март 8 рзы ашәҭқәа ззыркуа аԥҳәыс лыпату ҳаракызароуп ҳатрадициақәа инарықәыршәаны, агха аҟаҵаразгьы зин лымамкәа даанхоит, амала лыхьчара еиҳа аԥсыҽрақәа анубаалоит ҳамҳәозар.
Аибашьра еилгеижьҭеи изныкымкәа иҟалахьеит, хаҵа дызхагылам, аха зцәа ахшара далашәаз аԥҳәыс ақәыӡбареи ахьырхәреи шылзыԥшу дырны, абыда адунеи иқәлаз лыхшара данҭалырхо. Сара исгәалашәоит хԥаҟа хҭыс, ииз ахәыҷы иԥсҭазаара дшалырхыз шьақәзырӷәӷәо. Урҭ ахҭысқәа ҟалеит аԥсуа ҭаацәарақәа рҿы. Ахьӡи-ахьымӡӷи ҿарԥас иҟаҵаны, рыхынтәгьы ахәыҷы дшьын. Иџьоушьаша, уи ашьҭахь уи ҟазҵаз, еиҳау ахьымӡӷ рхы инықәны анаҩстәи рыԥсҭазааратә мҩа ианылеит.
Ииашоуп, иҟан хҭысқәак, аԥҳәыс уи дахырҟьаны илгәыдҵаны даныршьхьогьы. Ажәытә-аҿатә еиҿҳарԥшуазар, анкьагьы ус иҟалалон, аха аиҳабацәа аус аҭыԥ иқәырҵон. Ахәыҷы иԥсҭазаара иалхра пату ақәны иҟамызт ахаангьы. Жәабран мза алагамҭалазы иааҳалаҩҩит Аҟәатәи аџьармыкьаҿ ашьышьма акыраамҭа иҭаз аԥҳәыс илыхшаз, зыԥсы ҭаз ахәыҷы асалафан днылаҳәан, агәамсам ахьҭарыжьуаз дкалыжьын, иԥсҭазаара далҵит ҳәа.
Ари ҟалҵеит, избанзар аԥҳәыс қәыԥш хаҵа дыҟамызт, лҭынхацәеи, ауаажәларреи ус ахшара дышлоуз рбар ихьымӡӷны ишынхоз дазхәыцуан азы. Митә гылан, митә ауит ззырҳәогьы абри ауп. Аԥҳәыс илҭахын лыхьымӡӷ лхылхырц, адунеи ақәлара иахьымӡацыз лыӷраҭшаа иҭарахарала. Хымԥада, ари аҩыза ахҭыс иаанарԥшуеит амораль ҳәа ҳзышьҭоу акаҳара, даҽа ганкахьала, имҩахҟьаз аԥҳәыс лыпроблемақәеи лареи рхала еизынхеит. Ахәыҷы иаб иакәзар, азакәан дакуам, хьырхәра ҳәа акгьы иоуам. Зыхшара дызшьыз аԥҳәыс сышлықәыӡбо еиԥш, дагьрыцҳасшьоит, избанзар ҳара иҳамаӡам анонимтә ҟазшьа змоу, аԥҳәыс дзықәшәаз ахьеиҭалҳәаша еиҿкаарак. Лҭынхацәа рылагьы дыхьчамызт, ахәыҷ иабгьы лыпроблема дахамыҵгылеит, убри аҟынтә лара иалылхит зегь иреицәаз, игәаӷьыуацәаз амҩа. Ахьырхәра зықәшәогьы лара лоуп.
Иахьа ахшара змауа зларацәаҩхаз ала, иаԥсыуарам ҳәа изыԥхьаӡо дыҟазаргьы, сгәанала, абас иҟоу ахҭысқәа ҳшырзыҟоу ҳаԥсахроуп, мамзар, ԥхьаҟагьы иҟалар алшоит. Асаби идунеи иалхара еиҳау гәнаҳа ыҟаӡам.
Автори аредакциеи ргәаанагарақәа еиқәымшәозар ҟалоит.